Meeya wa Nakawa, Balimwezo ng’alaga awaasendebwa amayumba awafuuse ensiko.
Bya AHMED MUKIIBI NE HANNINGTON NKALUBO
EMYAKA giweze mukaaga bukya famire 1,750 zisengulwa mu
bukambwe okwamuka Nakawa- Naggulu Estates, pulojekiti y’okuzimba ekibuga eky’omulembe mu bitundu ebyo esobole okutandika.
Eryanyi eryakozesebwa mu kusengula n’okwonoona ebintu by’abantu okumala ennaku ssatu okuva July 5, 2011 lyawuniikiriza
Bannayuganda naddala engeri ekibinja ky’abapoliisi nga 200 eyali eduumirwa Grace Turyagumanawe gye baakozesaamu eryanyi mu kusengula abantu awatali kisa!
Poliisi, Turyagumanawe gye yali aduumira, yali eyamba ku bakozi
ba KCCA abaayungula gguleeda ne zisenda amayumba gonna, bannyini go ne basigala mu maziga nga tebalina we beegeka luba nga n’ebyabwe byonooneddwa.
Ekibangirizi kya yiika 138 e Naggulu ne Nakawa kye kyasendebwa,
amayumba agaazimbibwa abafuzi b’amatwale mu myaka gya
1950 gaasigala ku ttaka.
‘Naggulu Estate’ yalimu amayumba 753 ate Nakawa Estate 932.
Okutuuka okukozesa eryanyi eryo, Gavumenti yali yakola endagaano mu 2007 ne kkampuni ya Opec Prime Properties okukolera awamu pulojekiti y’okuzimba ekibuga kye baayita ‘Ultramodern Satellite City,’ ekirimu amayumba amatiribona aga kalina 3,500 okuli agasulwamu n’aga bizinensi.
Emu ku nnyumba ezizimbiddwa ezitali ku pulaani eyakkaanyizibwako.
Pulojekiti eno yali ya ddoola obukadde 500 (mu za Uganda obuwumbi nga 1,750).
Kkampuni ya ROKO ye yali egenda okuzimba ekibuga kino. Enteekateeka eyali ekkaanyiziddwaako wakati wa Opec Prime Properties ne Gavumenti yali ya kusooka kuzimba amayumba 1,747 nga mu myaka kkumi, gonna awamu 3,500 galina okuba nga gawedde.
Aba kkampuni ya Opec Prime Properties baategeeza nti mu pulojekiti eno amayumba amayumba aga kalina ge baali bagenda
okuzimba, ebitundu 60 ku 100 gaakusulwamu ate agasigadde
gabe ga bizinensi.
Mu nteekateeka eno, abantu abaasengulwa e Naggulu n’e Nakawa baali baakuzimbirwa amayumba 1,000 bagagule ku bbeeyi ensaamusaamu era kyali kisuubirwa nti amayumba 188 agasooka
gaalina okuba nga gawedde ku nkomerero ya December wa 2015.
Ng’emyaka gigenda kuwera mukaaga mu July, 2017 bukya abantu
basengulwa, pulojekiti y’e Naggulu n’e Nakawa ekyagaanyi okutandika!
Abakulembeze n’abatuuze boogera bikankana olwa pulojekiti gye bagamba nti yasengula ebikumi n’ebikumi by’abakozi, ekifo
ne kifuuka nsiko.
BALIMWEZO AYANISE ABANENE ABEEGABANYA ETTAKA LY’E NAGURU
Meeya wa Nakawa, Ying. Ronald Nsubuga Balimwezo yagambye nti ekitebe ky’eggombolola kyetooloddwa nsiko, ekiwa abamenyi
b’amateeka omukisa okukoleramu ebikolobero.
Yagasseeko nti, abantu buli we balaba ensiko nga bayiwawo kasasiro
n’okweyamba ekisannyalaza ebyobulamu.
“Kyewuunyisa kubanga pulaani eyali esuubiziddwa okuzimba ku
ttaka lino ekibuga eky’omulembe baagivaako dda, ettaka ne
balyegabanya. Mpulira nti ettaka lyasalibwamu dda poloti era
buli kazimbe katudde ku kyapa kyako,” Balimwezo bwe yagambye.
Ani azimba mu kifo kino?
“Kkampuni eyaweebwa yatunda dda oba y’ekyaliwo?” Balimwezo bwe yabuuzizza.
Yategeezezza nti awulira abagagga ekifo baakigabana ne batwaliramu n’ettaka ly’ekitebe kya divizoni y’e Nakawa. Agamba nti
zaali yiika 11 kyokka kati awulira nti zisigaddewo nnya!
Yayongeddeko nti akyanoonya biwandiiko okukakasa bino era
bwe kizuulwa nti balyegabanyizza ne batwaliramu n’erya
divizoni, pulojekiti yonna egenda kuyiika.
N’agamba nti yawuliddeko nti ne NRM ng’ekibiina, kyagabanyeeko
n’awera okulwanirira ettaka lya Gavumenti.
Yagambye nti tewali mukozi yaliyirirwa nga bagobwa okuggyako
okubasuubiza nti bagenda kuddawo ng’okuzimba kuwedde kyokka n’e Kasokoso ne Luzira gye baddukira, Gavumenti ebagobaganya!
“Laba obuyumba obusituddwa wano! Bw’otunuulira ebizimbe ebitunudde mu katale k’e Nakawa, okumpi ne MUBS olabira
ddala ng’abaaweebwa ettaka baalina bigendererwa birala,” Balimwezo bwe yagambye.
ENSONGA NZITWALA WA PULEZIDENTI- SIPIIKA KADAGA
Abamu ku baali abatuuze b’e Naggulu ne Nakawa Estates beekubidde enduulu ewa Sipiika wa Palamenti, Rebecca Kadaga nga baagala ettaka lyabwe libaddire balyekulaakulanyize kubanga yinvesita ebintu bimulemye.
Ku Mmande nga May 22, baakulembeddwa omubaka Michael Kabaziguruka akiikirira Nakawa ne bakwasa Kadaga ekiwandiiko
ekyoleka nti abaaweebwa ettaka lyabwe si batuufu.
Omu ku baatutte ekiwandiiko ewa Kadaga, Kansala Simon
Barigo yagambye nti pulaani ettaka ly’e Nakawa ne Naggulu
gye baatwala yaviibwako dda nga y’ensonga lwaki Pulezidenti yawa
omugagga Aga Khan yiika 60 eza Estate y’e Nakawa azimbeko eddwaaliro ery’omulembe eritendeka n’abasawo.
Ettaka eddala lya yiika nnya, KCCA ateekateeka kuzimbako ekitebe kya Divizoni y’e Nakawa, yiika bbiri za ssomero lya Naggulu infant schoo ate yiika ssatu za St. Peters’ Church Naggulu.
Kabaziruga yategeezezza Sipika nti kkampuni eteekateeka kuwawaabira Gavumenti olw’okugabira Aga Khan ettaka lyayo.
Aga Khan ateekateeka kuzimba ddwaaliro gaggadde okuli n’essomero ly’abasawo oluvannyuma lw’okukola endagaano ne
Gavumenti nga December 4, 2015.
Akulira Aga Khan, Omulangira Karim Aga Khan yakyala mu Uganda n’atema evvuunike lya pulojekiti eyo nga December 17, 2015.
Sipiika Kadaga yasuubizza ensonga zino okuzongerayo ewa Pulezidenti, bwe wabaayo abaalyegabanya, bakangavvulwe.
Minisita wa Gavumenti ezeebitundu, Tom Butime yagambye nti pulojekiti ya Naggulu - Nakawa yakwasibwa KCCA era y’egivunaanyizibwako.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn lug_Latn